Σύσταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για την τροποποίηση της απόφασης 2011/xxx/ΕΕ της 12ης Ιουλίου 2011 απευθυνόμενης προς την Ελλάδα με σκοπό την ενίσχυση και εμβάθυνση της δημοσιονομικής εποπτείας, διά της οποίας ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης (ΣΛΕΕ), και ιδίως το άρθρο 126 παράγραφος 9 και το άρθρο 136,

Έχοντας υπόψη τη σύσταση της Επιτροπής,

Εκτιμώντας τα ακόλουθα:

(1) Το άρθρο 136 παράγραφος 1 στοιχείο α) της ΣΛΕΕ προβλέπει τη δυνατότητα θέσπισης ειδικών μέτρων για τα κράτη μέλη με νόμισμα το ευρώ, προκειμένου να ενισχυθεί ο συντονισμός και η εποπτεία της δημοσιονομικής τους πειθαρχίας.

(2) Το άρθρο 126 της ΣΛΕΕ ορίζει ότι τα κράτη μέλη αποφεύγουν τα υπερβολικά δημοσιονομικά ελλείμματα και θεσπίζει τη διαδικασία υπερβολικού ελλείμματος προς τον σκοπό αυτό. Το Σύμφωνο Σταθερότητας και Ανάπτυξης, το οποίο στο διορθωτικό του σκέλος προβλέπει τη διαδικασία υπερβολικού ελλείμματος, παρέχει το πλαίσιο στήριξης των κυβερνητικών πολιτικών για την άμεση επάνοδο σε υγιείς δημοσιονομικές θέσεις με βάση την οικονομική κατάσταση.

(3) Στις 27 Απριλίου 2009 το Συμβούλιο έκρινε, σύμφωνα με το άρθρο 104 παράγραφος 6 της συνθήκης για την ίδρυση της Ευρωπαϊκής Κοινότητας (ΣΕΚ), ότι υφίσταται υπερβολικό έλλειμμα στην Ελλάδα.

(4) Στις 10 Μαΐου 2010 το Συμβούλιο εξέδωσε την απόφαση 2010/320/ΕΕ[1] απευθυνόμενη στην Ελλάδα δυνάμει του άρθρου 126 παράγραφος 9 και του άρθρου 136, με σκοπό την ενίσχυση και εμβάθυνση της δημοσιονομικής εποπτείας, διά της οποίας ειδοποιείται η Ελλάδα να λάβει τα μέτρα μείωσης του ελλείμματος που κρίνονται αναγκαία για την αντιμετώπιση της κατάστασης υπερβολικού ελλείμματος το αργότερο έως το 2014. Το Συμβούλιο καθόρισε την ακόλουθη πορεία για τη διόρθωση του υπερβολικού ελλείμματος: δημοσιονομικά ελλείμματα που δεν θα πρέπει να υπερβαίνουν τα 18.508 εκατομμύρια ευρώ το 2010, τα 17.065 εκατομμύρια ευρώ το 2011, τα 14.916 εκατομμύρια ευρώ το 2012, τα 11.399 εκατομμύρια ευρώ το 2013 και τα 6.385 εκατομμύρια ευρώ το 2014.

(5) Στη απόφαση 201/320/ΕΕ της 10ης Μάιου 2010 που απευθύνεται στην Ελλάδα επήλθαν ουσιαστικές και πολλαπλές τροποποιήσεις[2]. Επειδή επρόκειτο να γίνουν νέες τροποποιήσεων, ήταν σκόπιμη, για λόγους σαφήνειας, η αναδιατύπωση της εν λόγω απόφασης στις 12 Ιουλίου.

(6) Τον Σεπτέμβριο του 2011 κατέστη προφανές ότι, λαμβανομένης υπόψη της εκτέλεσης του προϋπολογισμού μέχρι τον Σεπτέμβριο, χωρίς αλλαγές στις πολιτικές, ο στόχος του 2011 για το έλλειμμα δεν θα επιτυγχανόταν και μάλιστα με σημαντική απόκλιση, γεγονός που θα έθετε σε κίνδυνο τη συνολική αξιοπιστία του προγράμματος. Τον Οκτώβριο του 2011 η Ελληνική Κυβέρνηση εξήγγειλε μέτρα με στόχο την ελαχιστοποίηση του ελλείμματος στον προϋπολογισμό του 2011 και κατέθεσε σχέδιο προϋπολογισμού για το 2012 με στόχο τη διατήρηση του ορίου για το 2012 που καθορίζεται με την απόφαση του Συμβουλίου. Τα εν λόγω μέτρα θα θεσπισθούν μέχρι τον Οκτώβριο του 2011. Τα μέτρα αυτά συζητήθηκαν εκτενώς μεταξύ των ελληνικών αρχών και των υπηρεσιών της Επιτροπής.

(7) Λαμβάνοντας υπόψη τα ανωτέρω, κρίνεται ενδεδειγμένη η τροποποίηση διαφόρων σημείων της απόφασης 2011/xxx/ΕΕ της 12ης Ιουλίου 2011, χωρίς να μεταβληθεί η προθεσμία για τη διόρθωση του υπερβολικού ελλείμματος.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το άρθρο 2 της απόφασης 2011/xxx/ΕΕ τροποποιείται ως εξής:

1. μετά την παράγραφο 6 προστίθεται η ακόλουθη νέα παράγραφος:

«6Α. Η Ελλάδα θεσπίζει και εφαρμόζει τα ακόλουθα μέτρα χωρίς καθυστέρηση:

α) Μείωση των φοροαπαλλαγών, ιδίως των αφορολόγητων ορίων για τα φυσικά πρόσωπα, με στόχο την αύξηση των εσόδων τουλάχιστον κατά 2 831 εκατομμύρια ευρώ το 2012·

β) Μόνιμη εισφορά στα ακίνητα που εισπράττεται μέσω των τιμολογίων παροχής ηλεκτρικού ρεύματος, με στόχο την είσπραξη τουλάχιστον 1 667 εκατομμυρίων ευρώ το 2011 ποσό που αυξάνεται στα επόμενα έτη·

γ) Άμεση εφαρμογή του αναθεωρημένου μισθολογίου των δημοσίων υπαλλήλων, που θα συμβάλει στη μείωση των δαπανών κατά τουλάχιστον 101 εκατ. ευρώ το 2011 και κατά τουλάχιστον 552 εκατ. ευρώ το 2012, επιπλέον των εξοικονομήσεων που προβλέπονται στην ΜΠΔΣ (μεσοπρόθεσμη δημοσιονομική στρατηγική μέχρι το 2015 του Ιουνίου 2011). Η μεταρρύθμιση αυτή αφορά στο σύνολο των δημοσίων υπαλλήλων της γενικής κυβέρνησης, εκτός εκείνων που καλύπτονται από ειδικά μισθολογικά καθεστώτα. Σ’ αυτές τις καθαρές εξοικονομήσεις συνυπολογίζονται οι επιπτώσεις που έχει το μέτρο αυτό στην είσπραξη του φόρου εισοδήματος και στην κοινωνική ασφάλιση, καθώς και τα επιδόματα που πρέπει να καταβληθούν σε συγκεκριμένες κατηγορίες εργαζομένων.

δ) Μείωση στις κύριες και στις επικουρικές συντάξεις καθώς και στα εφάπαξ που καταβάλλονται με την συνταξιοδότηση, με στόχο την εξοικονόμηση τουλάχιστον 219 εκατομμυρίων ευρώ το 2011 και την μεταφορά 446 εκατομμυρίων ευρώ στο 2012, επιπλέον των εξοικονομήσεων που αρχικά προέβλεπε η ΜΠΔΣ·

ε) Στις δαπάνες από το Πράσινο Ταμείο, ανώτατο όριο 5% των καταθέσεών του, με στόχο την εξοικονόμηση 360 εκατ. ευρώ το 2012·

στ) Υπουργικές αποφάσεις ή εγκύκλιοι που αφορούν μέτρα για τους ειδικούς φόρους στο φυσικό αέριο, στο πετρέλαιο θέρμανσης και τους φόρους στα αυτοκίνητα που προβλέπονται στην ΜΠΔΣ·

ζ) Υπουργικές αποφάσεις για την ενιαία ρύθμιση των παροχών υγείας από τα διάφορα ταμεία κοινωνικής ασφάλισης· νομοθεσία για την είσπραξη της «εισφοράς αλληλεγγύης» μέσω παρακράτησης·

η) Υπουργικές αποφάσεις για την έναρξη της κατάργησης, συγχώνευσης ή ουσιαστικής μείωσης του μεγέθους φορέων. Αυτό αφορά ΚΕΔ, ΕΤΑ, ΟΔΔΥ, Εθνικό Ίδρυμα Νεότητας, EOMEX, ΙΓΜΕ, ΟΣΚ, ΔΕΠΑΝΟΜ, ΘΕΜΙΣ, ΕΘΙΑΓΕ και ΕΡΤ και άλλους 35 μικρότερους φορείς·

θ) Υπουργική απόφαση στην οποία καθορίζονται τα κριτήρια αναπηρίας για την χορήγηση συντάξεων αναπηρίας, που συμβάλλει στην επίτευξη των στόχων εξοικονόμησης πόρων της ΜΠΔΣ·

ι) Νόμος για το πάγωμα της τιμαριθμικής προσαρμογής των κυρίων και επικουρικών συντάξεων μέχρι το 2015·

ια) Έγκριση του θετικού καταλόγου φαρμακευτικών προϊόντων στον οποίο καθορίζονται οι τιμές που βαρύνουν τα ταμεία κοινωνικής ασφάλισης.

ιβ) Μεταφορά στο ταμείο ιδιωτικοποίησης, στο «Ταμείο Ανάπτυξης Περιουσιακών Στοιχείων της Ελληνικής Δημοκρατίας» (ΤΑΠΣΕΔ) των ακόλουθων περιουσιακών στοιχείων: Alpha Bank (0,619% των μετοχών)· Εθνική Τράπεζα της Ελλάδος (1,234% των μετοχών)· Τράπεζα Πειραιώς (1,308% των μετοχών)· Οργανισμός Λιμένος Πειραιώς (23,1% των μετοχών)· Οργανισμός Λιμένος Θεσσαλονίκης (23,3% των μετοχών)· Οργανισμοί Λιμένος Ελευσίνας, Λαυρίου, Ηγουμενίτσας, Αλεξανδρούπολης, Βόλου, Καβάλας, Κέρκυρας, Πάτρας, Ραφήνας, Ηρακλείου (100%)· Εταιρεία ύδρευσης και αποχετεύσεων Αθηνών (27,3%)· Εταιρεία ύδρευσης και Θεσσαλονίκης (40%)· Περιφερειακοί αερολιμένες (μεταβίβαση δικαιωμάτων παραχώρησης)· Εξωχώριος εγκατάσταση αποθήκευσης φυσικού αερίου «Νότιος Καβάλα» (μεταφορά δικαιωμάτων των σημερινών και μελλοντικών παραχωρήσεων)· Ελληνικοί αυτοκινητόδρομοι (μεταβίβαση οικονομικών δικαιωμάτων των σημερινών και μελλοντικών παραχωρήσεων)· Εγνατία Οδός (100%)· Ελληνικά Ταχυδρομεία (90%)· ΟΠΑΠ, ΑΕ (29%)· 4 κρατικά ακίνητα.

ιγ) Ο διορισμός των νομικών, τεχνικών και οικονομικών συμβούλων για τουλάχιστον 14 από αυτές τις ιδιωτικοποιήσεις έχει προγραμματιστεί να γίνει μέχρι το τέλος του 2012.

ιδ) Βάσει διαλόγου με τους κοινωνικούς εταίρους και λαμβανομένου υπόψη του στόχου για τη δημιουργία και διατήρηση της απασχόλησης και την βελτίωση της ανταγωνιστικότητας των επιχειρήσεων, περαιτέρω μέτρα για την προσαρμογή των μισθών στις οικονομικές συνθήκες. Ειδικότερα: η επέκταση των επαγγελματικών και τομεακών συλλογικών συμβάσεων και της καλούμενης αρχής της ευνοϊκότερης ρύθμισης αναστέλλεται κατά την περίοδο εφαρμογής της ΜΠΔΣ κατά τρόπο ώστε οι συμβάσεις σε επίπεδο εταιρειών να υπερισχύουν των τομεακών και επαγγελματικών συμβάσεων· οι συλλογικές συμβάσεις σε επίπεδο εταιρειών μπορούν να συνάπτονται είτε από τα συνδικάτα ή, εφόσον δεν υφίσταται συνδικάτο, από τα εργασιακά συμβούλια ή άλλους εκπροσώπους των εργαζομένων ανεξαρτήτως του μεγέθους της επιχείρησης».

2. στην παράγραφο 7 το σημείο α) αντικαθίσταται από το ακόλουθο κείμενο:

«α) Προϋπολογισμός για το 2012 σύμφωνος με τους στόχους της ΜΠΔΣ και τα ανώτατα όρια ελλείμματος της απόφασης του Συμβουλίου· επικαιροποίηση και δημοσιοποίηση των διαφόρων μέτρων που προβλέπονται στην ΜΠΔΣ· και φορολογικές και νομοθετικές πράξεις για τις δαπάνες που είναι αναγκαίες για την εκτέλεση του προϋπολογισμού, και που θεσπίζονται συγχρόνως με τον προϋπολογισμό.»

3. στην παράγραφο 7 το στοιχείο (δ) αντικαθίσταται από το ακόλουθο κείμενο:

«δ) αξιολόγηση των αποτελεσμάτων της πρώτης φάσης του ανεξάρτητου λειτουργικού ελέγχου της κεντρικής διοίκησης, που θα οδηγήσει σε σχέδιο δράσης για την εφαρμογή συστάσεων επιχειρησιακής πολιτικής. Στις συστάσεις αυτές θα καθορίζεται ο τρόπος εκσυγχρονισμού και αύξησης της αποτελεσματικότητας των δημόσιων υπηρεσιών, ο καθορισμός σαφών αρμοδιοτήτων και εξουσιοδοτήσεων προς υπηρεσίες των υπουργείων, ώστε να αποφεύγονται οι επικαλύψεις αρμοδιοτήτων, και η βελτίωση της κινητικότητας εντός και εκτός αυτών· οριστικοποίηση της υπό εξέλιξη λειτουργικής επισκόπησης των υφιστάμενων κοινωνικών προγραμμάτων.»

4. στην παράγραφο 7 προστίθενται τα ακόλουθα σημεία:

«η) Διορισμός συμβούλων για τις άλλες πράξεις ιδιωτικοποίησης που προγραμματίζονται για το 2012 και δεν περιλαμβάνονται στην παράγραφο (6Α), σημείο ιδ) του παρόντος άρθρου· επιτάχυνση της μεταγραφής της κυριότητας δημοσίων εκτάσεων και του παράγωγου δικαίου για τα τουριστικά θέρετρα και τη χρήση γης· σύσταση και λειτουργία νέας Γενικής Γραμματείας Περιουσίας του Δημοσίου που θα διαχειρίζεται την μη ιδιωτικοποιήσιμη περιουσία του δημοσίου, η οποία θα συνεργάζεται με την πρόσφατα συγχωνευθείσα ΚΕΔ/ΕΤΑ (οργανισμός διαχείρισης ακινήτων / οργανισμός τουριστικών ακινήτων), η οποία θα προετοιμάζει τα ακίνητα για ιδιωτικοποίηση εμπορικών και εμπορεύσιμων περιουσιακών στοιχείων. Στόχος είναι να βελτιωθεί η διαχείριση των ακίνητων περιουσιακών στοιχείων, να απαλλαγούν από τα βάρη και να προετοιμαστούν για ιδιωτικοποίηση· δημιουργία έξι χαρτοφυλακίων ακινήτων από τον ΤΑΠΣΕΔ· θέσπιση της νομικής πράξης σχετικά με τη μεταβίβαση στο κράτος των κινητών και ακινήτων περιουσιακών στοιχείων των φορέων που καταργούνται·

θ) μεταρρύθμιση της διαχείρισης εσόδων μέσω των εξής: ενεργοποίηση μονάδας των μεγάλων οφειλετών· κατάργηση εμποδίων για μια αποτελεσματική φορολογική διαχείριση μέσω της μεταρρύθμισης των βασικών μεταρρυθμίσεων της νέας φορολογικής νομοθεσίας, συμπεριλαμβανομένης της αντικατάστασης των διοικητικών στελεχών που δεν επιτυγχάνουν στόχους επιδόσεων, της εκ νέου αξιολόγησης των προσόντων των ελεγκτών· της λειτουργίας του νεοσυσταθέντος διοικητικού οργάνου για την ταχεία επίλυση διαφορών που θα χειρίζεται σημαντικές υποθέσεις (π.χ. εντός 90 ημερών)· της συγκέντρωσης των καθηκόντων και της συγχώνευσης τουλάχιστον 31 φορολογικών υπηρεσιών·

ι) Για τον ενισχυμένο έλεγχο των δαπανών: διορισμός μόνιμων υπεύθυνων χρηματοοικονομικής λογιστικής σε όλα τα υπουργεία· συνέχιση της διαδικασίας δημιουργίας μητρώων δεσμεύσεων, που θα καλύπτουν το σύνολο της γενικής κυβέρνησης·

ια) Δημοσίευση μεσοπρόθεσμου σχεδίου προσλήψεων για την περίοδο μέχρι το 2015 σύμφωνα με τον κανόνα της 1 πρόσληψης ανά 5 εξόδους, που εφαρμόζεται στη γενική κυβέρνηση στο σύνολό της χωρίς τομεακές εξαιρέσεις· θέση σε εργασιακή εφεδρεία 15 000 περίπου υπαλλήλων που απασχολούνται επί του παρόντος σε διάφορους κυβερνητικούς φορείς και θέση σε πρόωρη συνταξιοδότηση περίπου 15 000 υπαλλήλων. Στο προσωπικό που τίθεται σε εργασιακή εφεδρεία και σε πρόωρη συνταξιοδότηση καταβάλλεται τουλάχιστον το 60% του βασικού μισθού (εξαιρουμένων των επιπλέον πληρωμών για υπερωριακή εργασία και λοιπών πρόσθετων πληρωμών) για μέγιστη περίοδο 12 μηνών. Η δωδεκάμηνη περίοδος δύναται να διπλασιαστεί για τους υπαλλήλους που βρίσκονται κοντά στη συνταξιοδότηση·

ιβ) Αναθεώρηση του καταλόγου βαρέων και ανθυγιεινών επαγγελμάτων και περιορισμός των καλυπτόμενων επαγγελμάτων σε λιγότερο από το 10% των απασχολουμένων. Ριζική αναθεώρηση της λειτουργίας των δημόσιων κύριων/επικουρικών ταμείων συντάξεων, περιλαμβανομένων των ταμείων προνοίας και των συστημάτων εφάπαξ, με στόχο την σταθεροποίηση της συνταξιοδοτικής δαπάνης, τη διασφάλιση της δημοσιονομικής ουδετερότητας των συστημάτων αυτών και τη διασφάλιση της μεσοπρόθεσμης και βραχυπρόθεσμης βιωσιμότητας του συστήματος. Η επανεξέταση επιτυγχάνει: περαιτέρω μείωση του αριθμού των υφιστάμενων ταμείων· εξάλειψη των ανισορροπιών στα ταμεία που εμφανίζουν ελλείμματα· σταθεροποίηση των τρεχουσών δαπανών σε διατηρήσιμο επίπεδο, μέσω των κατάλληλων προσαρμογών που πρόκειται να γίνουν από την 1η Ιανουαρίου 2012· μακροπρόθεσμη βιωσιμότητα των συστημάτων επικουρικών συντάξεων με την αυστηρή σύνδεση εισφορών και παροχών.»

5. στην παράγραφο 8 προστίθενται τα ακόλουθα σημεία:

«γ) Πραγματοποίηση της δεύτερης φάσης του λειτουργικού ελέγχου των κοινωνικών προγραμμάτων που συνίσταται σε λεπτομερέστερο έλεγχο ειδικών προγραμμάτων, με στόχο τη μείωση της υπερβολικής κατάτμησης, την εξοικονόμηση πόρων και την αύξηση της αποδοτικότητας.

δ) Εκτέλεση όλων των ιατρικών πράξεων με ηλεκτρονική συνταγογράφηση (φάρμακα, παραπεμπτικά, διαγνώσεις, χειρουργεία) στις μονάδες του εθνικού συστήματος υγείας (ΕΣΥ) καθώς και στους παρόχους που προσλαμβάνονται από τον ΕΟΠΥΥ και τα ταμεία κοινωνικής ασφάλισης· σύνταξη λεπτομερών μηνιαίων εκθέσεων από τις μονάδες του ΕΣΥ και τους παρόχους· ορισμός χαμηλότερου κόστους συμμετοχής των ασθενών για τα γενόσημα φάρμακα που έχουν σημαντικά χαμηλότερη τιμή από την τιμή αναφοράς (κάτω από το 60% της τιμής αναφοράς) με βάση την εμπειρία άλλων κρατών μελών· δημοσίευση από τα ταμεία κοινωνικής ασφάλισης ετήσιας έκθεσης για τη συνταγογράφηση· καθιέρωση από όλα τα νοσοκομεία μητρώων υποχρεώσεων.

ε) Καθιέρωση νέων συγκεντρωτικών προμηθειών σε ό,τι αφορά τα ιατροφαρμακευτικά προϊόντα για το ΕΣΥ μέσω της Συντονιστικής Επιτροπής Προμηθειών, με τη στήριξη της επιτροπής τεχνικών προδιαγραφών και την χρήση του ενιαίου συστήματος κωδικών για τον ιατροφαρμακευτικό εξοπλισμό.

στ) Για την ενίσχυση του ελέγχου των δαπανών, θέσπιση νομοθεσίας για την απλούστευση της διαδικασίας υποβολής και έγκρισης συμπληρωματικών προϋπολογισμών.»

6. προστίθεται η παράγραφος 9:

«(9) Η Ελλάδα πρέπει να θεσπίσει τα ακόλουθα μέτρα μέχρι τα τέλη Ιουνίου του 2012:

α) Προετοιμασία των μέτρων που πρέπει να θεσπιστούν με τους προϋπολογισμούς του 2012 και 2013, κίνηση διαδικασίας επανεξέτασης των προγραμμάτων δημοσίων δαπανών, με στόχο τον προσδιορισμό μέτρων που ανέρχονται στο 3% του ΑΕΠ. Η επανεξέταση πραγματοποιείται με εξωτερική τεχνική βοήθεια και επικεντρώνεται στις συντάξεις και τις κοινωνικές παροχές (με τρόπο που εξασφαλίζει την βασική κοινωνική προστασία)· μείωση των δαπανών άμυνας χωρίς να θίγεται η αμυντική ικανότητα της χώρας· και αναδιάρθρωση των κεντρικών και τοπικών διοικήσεων· προσαρμογές των ειδικών μισθολογικών καθεστώτων· προδιαγραφή για περαιτέρω εξορθολογισμό των φαρμακευτικών και χειρουργικών δαπανών των νοσοκομείων καθώς και των χρηματικών παροχών κοινωνικού χαρακτήρα»

Άρθρο 2

Η παρούσα απόφαση παράγει αποτελέσματα από την ημέρα της κοινοποίησής της.

Άρθρο 3

Η παρούσα απόφαση απευθύνεται στην Ελληνική Δημοκρατία.

(Τόπος),

Για το Συμβούλιο

Ο Πρόεδρος

[1] Απόφαση 2010/320/ΕΕ του Συμβουλίου (ΕΕ L 145 της 11.6.2010, σ. 6).

[2] Απόφαση του Συμβουλίου της 7ης Σεπτεμβρίου 2010 (2010/486/ΕΕ), (ΕΕ L 241 της 14.09.2010, σ. 12)· Απόφαση του Συμβουλίου της 20ης Δεκεμβρίου 2010 (2011/57/ΕΕ), (ΕΕ L 026 της 29.01.2011, σ. 15)· Απόφαση του Συμβουλίου της 7ης Μαρτίου 2011 (2010/257/ΕΕ), (ΕΕ L 110 της 29.04.2011, σ. 26).